Kannanotto

OAJ:n Petäjäveden paikallisyhdistys

Petäjävedellä ollaan tekemässä uutta kuntastrategiaa, jonka on tarkoitus ohjata päätöksentekoa tulevina vuosina. Aiemmissa työversioissa koulutuksen, kasvatuksen ja sivistyksen merkitys ”perheystävällisimmän” kunnan tekijöinä on näkynyt hyvin, mutta jostain syystä maininnat lähilukiosta on loppumetreillä haluttu strategiasta poistaa.

OAJ:n Petäjäveden paikallisyhdistys on erittäin huolestunut tällaisesta suunnanmuutoksesta, jossa omaa lukiota ei nähdä nuorten hyvinvoinnin ja koulutuksellisen tasa-arvon lisääjänä. Perheystävällisen, elinvoimaisen ja menestyvän kunnan keskiössä tulee olla laadukas varhaiskasvatus ja perusopetus sekä mahdollisuus jatkaa toisen asteen opintoja tutussa ja turvallisessa ympäristössä.

Poliitikkojen tehtävänä on päätöksillään suojella lapsia ja nuoria. Petäjävetistä nuorta ei saa saattaa epätasa-arvoiseen tilanteeseen, joka pahimmillaan johtaa koulupudokkuuteen ja syrjäytymiseen. Siksi on äärimmäisen tärkeää kirjata oman lukion merkitys kuntastrategiaan.

Reijo Kulju, puheenjohtaja